蚊
作者：周行己
朝代：宋

paragraphs: 天地不愛人，生此人之苦。
吁嗟實微物，身不及毛羽。
利嘴善噆膚，令人失眠睡。
長夏五六月，執熱不通噫。
此物于是時，翾翾夸得勢。
一聚動億萬，翳空如坌壒。
當晝即散伏，得夜乃紛會。
每見燈火集，不容設幬蓋。
初若蝟毛戢，次第緣罅隘。
稍稍傍耳飛，嚶鳴欲相賣。
揮拂不敢停，得便時一嘬。
所欲未涓滴，已見盈腹背。
捨命不畏死，忽遭一拍碎。
顧我七尺軀，豈不容爾細。
蜂有毒在尾，爾有毒在喙。
畏爾衆口多，不比蜂一蠆。
安得厲金商，掃蕩聊一快。